Bankospil, lykkehjul og hoppeborg. Der var lidt for enhver smag i Terndrup Idrætscenter, da lokale frivillige lørdag samlede penge til Ukraine. Dagens aktiviteter og præmier er doneret af lokale erhvervsdrivende, og er i udgangspunktet gratis, men arrangøren håber, at de besøgende i stedet for har lyst til at give et beløb til Røde Kors. - De har jo ikke brug for, at vi sender alt muligt til dem, men de har brug for, at de hjælpeorganisationer, der findes, tager sig af det, siger Morten Rasmussen. Lidt for alle Til dagens arrangement er der lidt for enhver smag, men det er alligevel børnefamilier, der er bedst repræsenteret i hallen. En af dem, der er dukket op denne lørdag i Terndrup-hallen, er Brian Overgaard. - Det er jo et godt formål, og ungerne elsker det, siger Brian Overgaard fra Terndrup. Også Martin Andersen vil gerne bidrage. Han er afsted med sin kone og børn, og han mener, at opbakningen til arrangementet er meget typisk for Terndrup. - I de her små lokalsamfund der står man rigtig meget sammen. Og så er det jo fantastisk, at man kan være med til at bidrage, siger Martin Andersen. Efter fire timer havde Terndrup indsamlet 23.000 kroner, og arrangørens forventninger til det endelige beløb var endnu højere. - Det er jo bare imponerende, og det viser lidt om, hvad foreninger og erhvervsliv kan gøre, siger Morten Rasmussen.
Frivillige kræfter stablede et gratis-arrangement på benene, og samlede penge ind til Ukraine.